**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá legislatívny zámer návrhu zákona o Klimatickom fonde pre pôdu podľa čl. 11 Legislatívnych pravidiel vlády Slovenskej republiky ako iniciatívny návrh.

Východiskom prípravy legislatívneho zámeru sú

* prebiehajúce zmeny klímy, nárast spevnených plôch a záberov pôdy,
* úbytok poľnohospodárskej pôdy a potreba vodozádržných a protieróznych opatrení na lesnej pôde,
* zvyšovanie odvádzania dažďových a vnútorných vôd z územia, absencia efektívnych nástrojov na zadržiavanie vody v krajine vrátane manažmentu dažďovej vody,
* absencia efektívnych nástrojov na ukladanie uhlíka na a v poľnohospodárskej pôde.

Vypracovanie právnej úpravy, ktorá je predmetom legislatívneho zámeru, vyplýva z viacerých strategických, koncepčných a programových dokumentov:

* Programové vyhlásenie vlády na roky 2021-2024,
* Zásady štátnej pôdnej politiky Slovenskej republiky schválené uznesením vlády SR č. 1141/2001 zo dňa 6.12.2001,
* Program rozvoja vidieka SR 2014-2022
* strategický dokument „Zelenšie Slovensko – Stratégia Environmentálnej politiky Slovenskej republiky do roku 2030,
* strategický dokument „Vízia a stratégia rozvoja Slovenska do roku 2030 – dlhodobá stratégia udržateľného rozvoja Slovenskej republiky – Slovensko 2030“.

Komplexný rámec predkladaného legislatívneho zámeru spočíva vo vytvorení novej štátnej politiky, ktorá bude prierezovo postihovať prakticky všetky rezorty. Dosahovanie tohto komplexného cieľa sa bude realizovať na integrovanej báze NEXUS, t. j. na báze spojitosti a väzby systémov voda - pôda - vegetácia - klíma - potraviny – energia. Pre uskutočňovanie stanovených cieľov bude najdôležitejšie realizovať súbor nástrojov na oceňovanie a financovanie ekosystémových služieb pôdy a krajiny v rámci decentralizovaného systému tzv. Uhlíkovej a vodnej banky, ktorá bude využívať jednotný informačný a certifikačný systém.

Ciele právnej úpravy navrhovanej v legislatívnom zámere vo všeobecnosti spočívajú v

* ochrane kvalitnej pôdy zavedením nových činností a aktivít, ktoré zabezpečujú efektívne využívanie poľnohospodárskej pôdy a lesnej pôdy, zastavujú úbytok poľnohospodárskej pôdy a lesnej pôdy, zabezpečujú udržateľné obhospodarovanie lesov, znižujú záber nezastavenej plochy a zabraňujú degradácii pôdy,
* zavedení efektívnych nástrojov na zadržiavanie vody v krajine vrátane manažmentu dažďovej vody,
* zavedení efektívnych nástrojov na ukladanie uhlíka v pôde,
* zavedení nového inštitútu - Klimatického fondu pre pôdu ako štátneho fondu na uskutočňovanie štátnej podpory ochrany poľnohospodárskej pôdy a lesnej pôdy a dosahovania vyššie uvedených cieľov.

Návrh nepodlieha posudzovaniu predpokladaných vplyvov na životné prostredie podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

Predpokladaný dátum nadobudnutia účinnosti zákona o Klimatickom fonde pre pôdu je 1. december 2023.

Potreba vnútrokomunitárneho pripomienkovania návrhu zákona o Klimatickom fonde pre pôdu bude určená v priebehu prípravy samotného návrhu zákona.

Legislatívny zámer bude mať negatívne vplyvy na rozpočet verejnej správy, pozitívne a negatívne vplyvy na podnikateľské prostredie, pozitívne sociálne vplyvy, na informatizáciu spoločnosti a životné prostredie a nebude mať vplyvy na služby verejnej správy pre občana a na manželstvo, rodičovstvo a rodinu.